S ciljem potpore razvoja destinacijskih menadžment kompanija (DMK),

Turistička zajednica Splitsko – dalmatinske županije objavljuje dana

 31.03.2025. godine

**JAVNI POZIV**

**za kandidiranje potpora za programe promocije složenih turističkih proizvoda za tržište posebnih interesa u 2025. godini**

**I.** **Predmet Javnog poziva**

Predmet Javnog poziva je dodjela bespovratnih novčanih sredstava TZ Splitsko – dalmatinske županije za programe promocije složenih turističkih proizvoda za tržište posebnih interesa koji pridonose sljedećim ciljevima:

* razvoju i promociji turističkih resursa te aktivnosti koji se temelje na principima održivog i/ili autentičnog turizma
* stvaranju prepoznatljivog imidža Splitsko – dalmatinske županije kao destinacije turizma posebnih interesa i održivog razvoja turizma;
* aktiviranju neiskorištenih turističkih resursa i kreiranju novih motiva dolazaka turista na cijelom području Splitsko – dalmatinske županije;
* obogaćivanju turističke ponude Splitsko – dalmatinske županije u cjelini;
* razvoju sadržaja koji omogućavaju produženje turističke sezone i smanjenje sezonalnosti, te povećanju turističkog prometa, posebice u razdoblju predsezone i posezone;
* tržišnoj valorizaciji složenih turističkih proizvoda kao razloga dolaska turista na područje Splitsko – dalmatinske županije.

U smislu ovog Javnog poziva, pod složenim turističkim proizvodom za tržište posebnih interesa, podrazumijeva se paket aranžman koji se sastoji od prijevoza, smještaja (ukoliko je riječ o višednevnom programu) i drugih turističkih usluga namijenjenih tržišnim segmentima posebnih interesa (za ljubitelje kulturnog, ruralnog, aktivnog turizma, eno-gastronomije, ostalih oblika selektivnog turizma) koji pri tome uzimaju u obzir ključne elemente održivosti.

**Sredstva potpore odobravat će se za programe promocije sljedećih segmenata složenih turističkih proizvoda namijenjenih tržištu posebnih interesa:**

1. ***Specifični/tematski proizvodi u Splitsko-dalmatinskoj županiji koji se odnose na jednodnevne izlete, vikend programe (do 3 dana) te incentive programe (mogu trajati i više od 3 dana)****:*
	* Specifični/tematski proizvodi obuhvaćaju turističke proizvode i/ili linije proizvoda u kategorijama kulturnog, ruralnog, aktivnog, nautičkog, vjerskog turizma te eno-gastronomije
2. ***Specifični/tematski proizvodi u Splitsko-dalmatinskoj županiji u sklopu projekta „Zelena linija“***
	* Specifični/tematski proizvodi obuhvaćaju turističke proizvode i/ili linije proizvoda u kategorijama aktivnog, kulturnog, ruralnog, vjerskog turizma te eno-gastronomije

Način prijave za sudjelovanje u projektu „Zelena linija“ može se pronaći <https://www.dalmatia.hr/hr/natjecaji/> pod Otvoreni poziv turističkim agencijama za uključivanje u projekt „Zelena linija“.

***Prijavitelji se mogu prijaviti samo za jedan segment ovog javnog poziva, odnosno ukoliko prijavljujete proizvode za projekt „Zelena linija“, dva proizvoda/programa se trebaju prijaviti za taj segment.***

**Primarno valorizirani konkretni proizvodi:**

* + Kulturni turizam
	+ Eno i gastro turizam
	+ Avanturistički turizam i drugi oblici aktivnog turizma
	+ Vjerski turizam
	+ Nautički turizam
	+ Ruralni turizam
	+ Eko turizam (parkovi prirode i druge zaštićene prirodne baštine)

**Posebno valorizirani elementi:**

* + Programi u predsezoni i posezoni
	+ Autentična eno-gastronomija
	+ Novi oblici turističke ponude koji imaju dodanu vrijednost kroz izraženu ekološku komponentu
	+ Svi oblici aktivnog turizma
	+ Kulturno-povijesne ture
	+ Parkovi prirode i zaštićena prirodna baština (eko turizam)

**II.** **Namjena sredstava**

**Sredstva potpore mogu se dodijeliti i koristiti za programe promocije složenih turističkih proizvoda iz točke I. Javnog poziva, a dijele se u dva dijela:**

* **50% sredstava namijenjeno je za promociju složenih turističkih proizvoda iz točke I. Javnog poziva članka 1. (Općenito),**
* **50% za promociju složenih turističkih proizvoda iz točke I. Javnog poziva članka 2. (Zelena linija).**

**Ukupna alokacija sredstava je 25.000,00 eura po svakom segmentu, odnosno sveukupno 50.000,00 eura. Pri tome, za proizvode iz članka 1. (Općenito) je moguća potpora u iznosu do 60% vrijednosti prijavljenih troškova, dok je za proizvode iz članka 2. (Zelena linija) moguća potpora u iznosu do 80% vrijednosti troškova.**

Prihvatljive aktivnosti koje se mogu financirati uključuju:

**Izradu promotivnih alata/materijala za promociju u promotivnim kampanjama:**

* izradu tekstova i njihov prijevod na strane jezike,
* izradu promotivnih alata (izrada foto, audio i video materijala, oglasa i dr.)
* tiskanje promotivnih/prodajnih materijala (brošura, kataloga, programa, letaka, plakata i dr.)
* zastupanje u oglašavanju i oglašavanje u tuđim promotivnim i prodajnim kanalima na ciljanom tržištu

**Oglašavanje programa koje obuhvaća:**

* oglašavanje u tiskanim medijima (oglasi, advertorijali, reportaže)
* oglašavanje na televiziji i radiju
* vanjsko oglašavanje (plakati, displey u/na javnim prostorima i javnom prijevozu)
* display oglašavanje: (Web banner oglašavanje, Frame ad (tradicionalni banner), Pop-up/pop-under banneri, Floating oglas (plivajući) , Expanding oglas (onaj koji se proširuje), Tekstualno oglašavanje (advertorijal))

 - mobilno oglašavanje (oglasi isporučeni na mobilnim uređajima telefonima,

 tabletima social media marketing (Facebook, Twitter, Youtube...)

* Internet oglašavanje (Google Adwords)

**Konačni proizvod za koji su namijenjena sredstva potpore odnosi se na implementaciju turističkih ruta i programa pri čemu se minimalno mogu prijaviti dva (2) programa i turističke rute.**

**Programi mogu biti novi ili prethodno već postojeći ukoliko zadovoljavaju kriterije za odobravanje potpore (točka V. javnog poziva). Osim toga, konačni proizvod mora sadržavati sljedeće elemente:**

* Informacije o prijavljenim programima moraju sadržavati točan naziv programa, detaljni sadržaj programa/teme, mjesto izvođenja programa, trajanje programa, vrsta prijevoza, najmanji broj gostiju za izvođenje programa, vrijeme izvođenja programa (detaljnije informacije u Obrascu 2)
* Kroz implementaciju programa u sklopu javnog poziva trebaju biti pripremljeni i foto i/ili video materijali koji će uz objavu na službenim web stranicama korisnika sredstava, biti dostupni za objavu i kroz promotivne kanala Turističke zajednice Splitsko-dalmatinske županije.

**Sredstva TZ Splitsko – dalmatinske županije koja za program promocije korisnici dobivaju po ovom Javnom pozivu predstavljaju bruto sredstva s uključenim PDV-om.**

TZ Splitsko - dalmatinska ima pravo kontrolirati provođenje ugovorenog programa promocije te vezano na to od korisnika može po potrebi zatražiti svu potrebnu dodatnu dokaznu dokumentaciju.

**Bespovratna sredstva potpore** **ne mogu se dodijeliti i koristiti za**:

* kupnju nekretnina (objekata i zemljišta) i prijevoznih sredstava,
* troškove redovnog poslovanja korisnika (plaće i ostala primanja zaposlenih, troškove prijevoza i putovanja zaposlenih, studijska putovanja, pokriće gubitaka, poreze i doprinose, kamate na kredite, carinske i uvozne pristojbe ili bilo koje druge naknade),
* izradu studija, elaborata, projektne i druge dokumentacije,
* troškove smještaja i prijevoza pri sudjelovanju na sajmovima i radionicama.
* troškove promocije putem vlastitih kanala (web stranica korisnika, društvene mreže korisnika i sl.)

**III.** **Korisnici sredstava**

Za sredstva potpore mogu kandidirati sve pravne i fizičke osobe koje su registrirane kao turistička agencija, sukladno važećim propisima u Republici Hrvatskoj.

1. **Uvjeti Javnog poziva**

**1. Opći uvjeti**

**Korisnik mora ispunjavati sljedeće opće uvjete:**

* korisnik treba biti registriran kao turistička agencija, sukladno važećim propisima u Republici Hrvatskoj
* da odgovornoj osobi za zastupanje korisnika nije izrečena pravomoćna osuđujuća presuda za kaznena djela iz područja gospodarskog poslovanja (dokazuje se odgovarajućom ovjerenom izjavom ili potvrdom nadležnih tijela)
* da korisnik nema nepodmirenih obveza za poreze, doprinose i druge obveze prema državi (dokazuje se potvrdom porezne uprave o nepostojanju dugovanja ne starijom od mjesec dana).
* da korisnik nije bio u blokadi dulje od tri dana uzastopce u periodu od 6 mjeseci koji su prethodili izdavanju potvrdi o solventnosti (dokazuje se odgovarajućom potvrdom o solventnosti SOL 2 ne starijom od mjesec dana)
1. **Posebni uvjeti**

**Korisnik mora ispunjavati sljedeće posebne uvjete:**

* treba u svojoj ponudi prethodno već imati najmanje tri turistička proizvoda (ponude) kojima se dokazuje kako korisnik već aktivno provodi turističke ture i programe namijenjene turistima istih ili sličnih tema;
* treba imati web stranicu na najmanje jednom stranom jeziku na kojoj su objavljeni kandidirani složeni turistički proizvodi (dokazuje se aktivnom web stranicom).

**V.** **Kriteriji za odobravanje potpore su:**

|  |  |
| --- | --- |
| **Kriterij** | **Broj bodova** |
| Linije proizvoda (primarno valorizirani donose više bodova)  | **do 30** |
| Područje/mjesto na kojem se realizira program složenih turističkih proizvoda (prednost imaju programi koji stavljaju naglasak na neotkrivene ili manje preopterećene destinacije)  | **do 20** |
| Autentičnost programa  | **do 20** |
| Razdoblje/vrijeme realizacije programa složenih turističkih proizvoda (prednost imaju programi u pred i posezoni )  | **do 10** |
| Ekonomski i dr. učinci izvođenja složenih turističkih proizvoda (realnost očekivanja i procjene broja dolazaka, noćenja, prometa/prihoda od programa) | **do 10** |
| Komponente održivosti u predloženim programima | **do 10** |

**VI.** **Potrebna dokumentacija**

Za kandidiranje programa promocije za dodjelu potpore TZ Splitsko - dalmatinske korisnik mora dostaviti:

1. **Obrazac zahtjeva 1** koji je sastavni dio Javnog poziva (objavljen na web stranicama www.dalmatia.hr),
2. Dokaz o pravnom statusu korisnika (preslika rješenja o ispunjavanju uvjeta za pružanje usluga turističke agencije nadležnog ureda državne uprave u županijama ili grada - navedeno vrijedi za agencije osnovane do 01.01.2018. godine) ili ispis iz Upisnika turističkih agencija koji se vodi pri Ministarstvu turizma i sporta.
3. Potvrdu nadležne Porezne uprave o nepostojanju nepodmirenih obveza korisnika za poreze, doprinose i druge obveze prema državi (ovaj dokaz ne smije biti stariji od 30 dana od dana objave ovog natječaja)
4. Obrazac BON 2 odnosno SOL 2 (ovaj dokaz ne smije biti stariji od 30 dana od dana objave ovog natječaja)
5. Izjavu s ovjerenim potpisom kod javnog bilježnika ili drugog nadležnog tijela kojom se izjavljuje da korisniku - gospodarskom subjektu i osobi ovlaštenoj za zastupanje gospodarskog subjekta nije izrečena pravomoćna osuđujuća presuda za kaznena djela zbog udruživanja u počinjenju kaznenih djela, primanju mita u gospodarskom poslovanju, davanje mita u gospodarskom poslovanju, zloporabi položaja i ovlasti, zloporaba obavljanja dužnosti državne vlasti, protuzakonito posredovanje, primanje mita, davanje mita, prijevara, računalna prijevara, prijevara u gospodarskom poslovanju ili prikrivanje protuzakonito dobivenog novca, odnosno odgovarajuća kaznena djela prema propisima Republike Hrvatske ili odgovarajuću potvrdu o nekažnjavanju od nadležnog tijela
6. Podatke o svakom kandidiranom složenom turističkom proizvodu/liniji proizvoda -**Obrazac 2**.
7. Izjavu kojom se potvrđuje da se radi o novom/inovativnom programu (dosad nefinanciranom od strane Turističke zajednice Splitsko-dalmatinske županije) - **Obrazac 3**

 9. Izjavu o podmirenim dugovanjima koja je sastavni dio Javnog poziva - **Obrazac 4**

 10. Izjava korisnika da se ne nalazi u teškoćama – **Obrazac 5**

 11. **Obrazac 6**- privola za obradu osobnih podataka koji se koriste pri obradi natječajne

 dokumentacije. Potpisuju ga osobe čije se prijave na mirovinsko koriste kao

 dokazna dokumentacija, te osoba čiji se podaci koriste kod izjave o nekažnjavanju

 12. Izjavu korisnika o svim dobivenim potporama male vrijednosti – **Obrazac 7**

 13. Izjavu o nepostojanju dvostrukog financiranja-**Obrazac 8**

 14. Kopiju odgovarajuće prijave na mirovinsko osiguranje za najmanje jednog stalno

 zaposlenog stručnog radnika i njegov životopis

TZ Splitsko – dalmatinske županije zadržava pravo od korisnika zatražiti dodatna pojašnjenja/podatke korisnika o kandidiranim složenim turističkim proizvodima za tržište posebnih interesa, kao i programu promocije.

**VII. Odobravanje potpore i objava popisa korisnika**

Obradu, evidentiranje, ocjenu valjanosti i vrednovanje/bodovanje zaprimljenih kandidatura sukladno kriterijima Javnog poziva, te izradu rang liste kandidatura provodi Stručno povjerenstvo koje imenuje Turističko vijeće Turističke zajednice Splitsko-dalmatinske županije i donosi Odluku o odabiru. Stručno povjerenstvo vodi zapisnik o radu povjerenstva i priprema prijedlog Odluke o odabiru programa posebnih tržišnih interesa i dodjeli bespovratnih sredstava potpore sukladno utvrđenim bodovima/ocjenama i rezultatima rangiranja.

Popis s nazivom programa i iznosom dodijeljenih sredstava potpore po korisnicima bit će objavljen na internetskim stranicama www.dalmatia.hr u roku od 10 dana od dana donošenja Odluke o odabiru programa promocije i dodjeli bespovratnih sredstava potpore te 40 dana od datuma podnošenja kandidatura (30.09.2025. godine).

**VIII.** **Rok i način podnošenje kandidatura**

**Korisnici kandidaturu s cjelokupnom dokumentacijom iz točke VI.,** **podnose Turističkoj zajednici Splitsko – dalmatinske županije.**

**Kandidature se šalju u zatvorenoj omotnici s naznakom „Javni poziv za potpore DMK – ne otvaraj“**

**Kandidature se šalju na adresu:**

**Prilaz braće Kaliterna 10/1, 21000 Split**

**Rok za podnošenje kandidatura je 30. rujna 2025. g. (u obzir dolaze i kandidature s datumom otpreme pošte 30. rujna 2025. godine).**

**IX. Kandidature koje se neće razmatrati**

**Neće se uzeti u razmatranje:**

* kandidature s nepotpuno ispunjenim obveznim obrascima 1 i 2
* kandidature s nepotpunom dokumentacijom iz točke VI. ovog Javnog poziva
* kandidature koje se ne dostave u roku
* kandidature gospodarskih i drugih subjekata koji ne mogu biti **korisnici** prema ovom Javnom pozivu
* kandidature korisnika koji u prethodne tri godine nisu izvršili ugovorne obveze prema TZ Splitsko – dalmatinske županije ili su nenamjenski trošili prethodno dodijeljena bespovratna sredstva
* korisnici koji su dužnici plaćanja turističke pristojbe i/ili članarine, te koji nisu platili sve dospjele obveze za poreze i doprinose i druge obveze prema državi.

**XI.** **Donošenje odluke o potporama**

Odluku o odabiru programa promocije i dodjeli bespovratnih sredstava potpore donosi Stručno povjerenstvo Turističke zajednica Splitsko – dalmatinske županije*,* u sastavu dva djelatnika Turističke zajednice Splitsko-dalmatinske županije, dva člana Turističkog vijeća TZSDŽ te jednog djelatnika Splitsko-dalmatinske županije.

**XII.** **Sklapanje ugovora**

S korisnikom kojem TZ Splitsko – dalmatinske županije odobri potporu, sklapa se ugovor kojim se uređuje: način korištenja potpore, način praćenja realizacije programa, isplata potpore, nadzor namjenskog korištenja potpore i druga pitanja vezana za realizaciju programa promocije i dodjelu potpore.

**XIII.** **Način isplate potpore**

*Turistička zajednica Splitsko – dalmatinske županije* će odobrena sredstva potpore doznačiti korisniku nakon realizacije programa promocije, odnosno prilaganja potrebnih dokaznica. Korisnik **je obavezan najkasnije do 31. listopada 2025. g.**, doznačiti TZ Splitsko – dalmatinske županije cjelokupnu potrebnu dokumentaciju utvrđenu ugovorom (račune kojim se dokazuju troškovi, foto i/ili druga dokumentacija kojom se dokazuje realizacija programa i druge dokaznice/dokumenti kojima se dokazuje realizacija programa promocije).

Dokazna dokumentacija se može dostaviti na email adresu: info@dalmatia.hr ili na adresu: Prilaz braće Kaliterna 10/I, 21000 Split, Turistička zajednica Splitsko-dalmatinske županije te označiti (Javni poziv za potpore DMK – Ne otvaraj).

Ukoliko korisnik kojemu su odobrena i uplaćena sredstva potpore, ne dostavi svu traženu cjelokupnu dokumentaciju u traženom roku, gubi prava potpore od strane Turističke zajednice Splitsko-dalmatinske županije.

**Pod dokaznom dokumentacijom korisnika za program promocije iz ovog Javnog poziva smatra se:**

* Originalni primjerak tiskane brošure/kataloga/programa za složene turističke proizvode posebnih tržišnih interesa ili elektronička, odnosno digitalna brošura/katalog/program ili screen-shot objavljenog programa na službenoj web stranici potencijalnog korisnika sredstava kojim se dokazuje da je promocija/program dostupan i aktivan kod potencijalnog korisnika sredstava;
* Dokumentacija o pripremljenom programu putovanju koja sadržava:
	+ Datoteka u docx. formatu s opisom programa, uključujući destinacije, aktivnosti, turističke proizvode, vrijeme trajanja programa i sl. te naznačeni dodatni materijali poput foto-video materijala koji se odnose na pojedine destinacije, proizvode i aktivnosti. Osim toga, u datoteci je potrebno navesti poveznicu na aktivnu web stranicu gdje je navedeni program postavljen
	+ Foto-video materijali u jpg formatu za fotografije i mp4 formatu za video zapise. Minimalno dvije fotografije (visoke rezolucije cca 300 ppi/dpi) koji prikazuju elemente prijavljene ture ili aktivno provođenje prijavljene ture.
	+ Na društvenim mrežama (ukoliko prijavitelji imaju račune na Instagramu i Facebooku – označiti fotografije koje se odnose na programe na području SDŽ s @dalmatiahr i @centraldalmatia
	+ Privole za korištenje fotografija/video zapisa (uz potpisanu izjavu i informacije navedene u Obrascu 9 i 10 – navedeno u nastavku teksta)
* *Za prijavitelje koji se uključuju u projekt „Zelena linija“ potrebno je dostaviti kopiju potpisanog ugovora s Turističkom zajednicom Splitsko-dalmatinske županije o suradnji u projektu „Zelena linija“*

Dodatne izjave i obrasci za dostavu s dokaznicama:

* Izjavu o davanju suglasnosti za korištenje informativnih i promotivnih materijala na kanalima Turističke zajednice Splitsko-dalmatinske županije – **Obrazac 9**
* Popis materijala za korištenje u promotivne svrhe na kanalima Turističke zajednice Splitsko-dalmatinske županije **– Obrazac 10** (potrebno dostaviti i privolu za svaki pojedinačni podatak/datoteku ukoliko je potrebna suglasnost za korištenje od strane trećih strana)

Isplata se izvršava u roku od 40 dana od krajnjeg datuma dostave potrebnih dokaznica, odnosno najkasnije 10. prosinca 2025. godine.

**Sva dokazna dokumentacija podliježe kontroli nadležnih institucija.**

**XIV. Nadzor**

TZ Splitsko - dalmatinska ima pravo nadzora/praćenja realizacije programa promocije i kontrole namjenskog trošenja sredstava. Ako seutvrde nepravilnosti u korištenju potpore, naložit će korisniku povrat potpore u dijelu u kojemu je utvrđena nepravilnost.

**XV. Otkaz**

Turistička zajednica Splitsko – dalmatinske županije zadržava pravo poništavanja Javnog poziva i isplatu potpora za programe promocije složenih turističkih proizvoda, temeljem prijedloga/odluke Stručnog povjerenstva.

**XVI. Dodatne obveze korisnika s kojim se sklapa Ugovor**

Svi programi na temelju kojih su odobrena sredstva temeljem ovog javnog poziva, moraju biti aktivni i vidljivi na službenim internetskim stranicama ili ažuriranim promotivnim materijalima korisnika sredstava minimalno sljedeće dvije godine od krajnjeg datuma dostave dokaznica (od 31. listopada 2025. do 31. listopada 2027. godine). Na navedenim mjestima također mora biti objavljen i znak (logo) Turističke zajednice Splitsko-dalmatinske županije.

**Direktorica:**

**Ivana Vladović**

Split, 31. ožujka 2025 . godine